– Folk spøker med selvmord etter at «13 gode grunner» kom. Det er ikke greit.

Jente (18)

18. apr. 2017 21:15 Sist oppdatert 19. april 2017

Slike memes blir delt på fansider for Netflix-serien «13 reasons why». Det får forfatteren til å reagere. Skjermdump fra Facebook

Si; D-innlegg: Kan vi la være å lage memes om selvmord?

Si ;D-innlegg

Dette er et Si ;D-innlegg. Meninger i teksten står for skribentens regning. Innlegg kan sendes Dette er et Si ;D-innlegg. Meninger i teksten står for skribentens regning. Innlegg kan sendes hit

13 gode grunner er et bra TV-program, ikke misforstå. Det belyser viktige temaer som mental helse, selvmord og overgrep.

Men alvorlighetsgraden rundt disse temaene, spesielt selvmord, er blitt undertrykket. Dette er trist, synes jeg.

Sånn skal det ikke være, selvmord skal være vanskelig å snakke om.

Det skal være ubehagelig, for dette er sannheten. Det finnes ikke noe fint eller komisk ved å ende sitt eget liv.

Du begår ikke selvmord over en kyllingnugget

Det er ikke programmet jeg dømmer, men det er snakken rundt programmet. Jeg har nå sett flere memes på Facebook der selvmord blir plassert i samme kontekst som kyllingnuggets eller hjemmelekser.

I disse memesene er det brukt fraser og bilder fra akkurat dette programmet.

Slike små ting gjør at mennesker overser hva disse spøkene egentlig handler om. Ja, for jeg tror det er ganske få som faktisk ønsker å begå selvmord fordi de ikke får den siste kyllingnuggeten på tallerkenen.

Du er din verste fiende

Personlig har jeg slitt mye med forskjellige ting, blant annet selvmordstanker. Selvmordstanker er ubegripelig skummelt, de angriper deg som en flom av onde tanker. Din verste fiende er og forblir deg selv.

Det finnes ikke noe fint eller komisk ved å ende sitt eget liv

Da jeg så dette programmet, ble jeg glad fordi de virkelig satte lys på ukomfortable aspekter ved selvmordsproblematikk. Men da jeg var ferdig med programmet, ble jeg såret da jeg hørte den forbigående praten om programmet.

Hvor hverdagslig folk mottok de viktige beskjedene programmet sendte ut.

Jeg følte at mine problemer og mine tanker ble gjort om til hverdagslige ting, som det ble laget spøker om.

Viser mangel på respekt

Det er utrolig vanskelig for mennesker som ikke har tenkt slike tanker å forstå seg på denne dysterheten. Man kan ikke forstå det man ikke har vært gjennom. Men man kan ha respekt, og det å lage spøker om selvmord viser en stor mangel på respekt.

Slike spøker treffer en liten gruppe mennesker som sitter i sengen sin med et ønske om å dø. De føler seg latterliggjort, misforstått og alene. Men dette ser ikke de uforstående.

Kan unngå unødvendig trøbbel

Så det er derfor jeg skriver dette, for å sende ut et ønske om respekt. Vær så snill, kan vi ikke bare la være å lage memes og spøker om selvmord og andre psykiske problemer? På den måten kan vi unngå så utrolig mye unødvendig trøbbel.

Til slutt vil jeg bare hylle programmet for de viktige temaene det tar opp.

Jeg anbefaler alle å se det, og jeg anbefaler alle å ta det seriøst slik at dere kan lære noe av det.



Mer om temaet? Les her: